Hope Mwesigye

Hope Ruhindi Mwesigye lauya ce 'yar ƙasar  Uganda kuma 'yar siyasa. Ita ce tsohuwar Ministar Noma, Masana'antar Dabbobi da Kamun Kifi  daga ranar 16 ga watan Fabrairu 2009 har zuwa ranar 27 ga watan Mayu 2011.  Kafin haka, ta kasance ministar ƙananan hukumomi daga watan Yuni 2006 har zuwa watan Fabrairu 2011.  A cikin sake fasalin majalisar ministocin na ranar 27 ga watan Mayu 2011, an cire ta daga majalisar kuma an maye gurbinta da Tress Bucyanayandi. 

 Rayuwar farko da ilimi 
An haife ta a ranar 28 ga watan Disamba 1956, a gundumar Kabale. Ta halarci makarantar sakandare ta Kabale don karatunta na O-Level, da Kwalejin Trinity Nabbingo don karatun A-Level.  Ms. Mwesigye ta ci gaba da samun digiri a fannin lauya (Bachelor of Law) tare da girmamawa, daga Jami'ar Makerere. Har ila yau, tana da Diploma a fannin shari'a, daga Cibiyar Bunƙasa Shari'a da ke Kampala. Bugu da ƙari, ta sami digiri na Master of Arts ( MA ) a kan Mata da Nazarin Jinsi. 

 Ƙwarewa a fannin aiki 
Hope Mwesigye ta yi aiki a matsayin babbar lauyar gwamnati a ma'aikatar shari'a ta Uganda tsawon shekaru takwas kafin shekarar 1988.   Tsakanin shekarun 1988 da 1991, ta yi aiki a matsayin Jami'ar Shirye-shiryen a Cibiyar Albarkatun Jinsi ta Uganda, ƙungiyar masu zaman kansu da ba ta riba ba. Tsakanin shekarun 1991 da 2001, ta yi aiki a matsayin babbar darektar  wannan kungiya mai zaman kanta.   Ta kuma yi aiki a matsayin jami'ar tsare-tsare ta FIDA (Uganda), wata kungiya mai zaman kanta ta Uganda wacce ta kware wajen kare hakkin mata. A shekara ta 2001, ta shiga siyasa mai zaɓe kuma an zaɓe ta a kujerar majalisar wakilai na gundumar Kabale. An sake zaɓen ta a shekara ta 2006 akan tikitin jam'iyyar siyasa ta National Resistance Movement. Ta sha kaye a takararta na sake tsayawa takara a shekarar 2011 a hannun Ronah Ninsiima', 'yar siyasa mai zaman kanta, wacce ita ce 'yar majalisar wakilai mai ci a majalisar wakilai ta Kabale.  A cikin sauye-sauyen majalisar ministocin da aka yi a ranar 27 ga watan Mayu 2011, an cire ta daga majalisar ministocin. 

 Bayanan sirri 
An ba da rahoton cewa tana jin daɗin ayyukan haɗin gwiwar al'umma don ci gaba. Tana da aure kuma ita ce mahaifiyar yara huɗu.

 Duba kuma 

 Majalisar ministocin Uganda
 Majalisar Uganda
 Gundumar Kabale

 Manazarta 

Rukuni:Rayayyun mutane
Rukuni:Haifaffun 1956